སྤྱིར་མཐོང་ཆུང་དང་མཐོང་ཆེན་གྱི་ཚད་དེ་ལུང་པ་དང་སྤྱི་ཚོགས་སོ་སོའི་འདོད་སྟངས་མི་འདྲ་བ་ལོས་ཡོད་དེ།ད་ལྟའི་ཆར་ཨི་ཤུའི་ཆོས་རྟགས་དང་ཇི་སེས་གྱི་པར་ལྷམ་སྟེང་ལ་དཔར་བ་མ་མཐོང་།འདི་ན་མཁྱེན་དཔྱོད་ཆེ་མདོག་གིས་གནད་འགག་མེད་རྩིས་པ་དང་།ཡང་ཆོས་པ་ཡིན་མདོག་གིས་སངས་རྒྱས་ལ་གནོད་གི་མ་རེད་ཟེར།ང་ཚོས་ངོ་རྒོལ་ཡོད་ཟེར་བ་དེ་གྲི་དང་མདུང་ཁྱེར་ནས་དམག་རྒྱག་གི་ཡིན་ཟེར་བ་མིན་ལ།སངས་རྒྱས་ཐུགས་ཕམ་གི་རེད་ཟེར་བའང་ག་ལ་ཡིན།སྟོན་པའི་སྣང་བརྙན་ནི་འཛམ་གླིང་ནང་མི་གྲངས་ས་ཡ་མང་པོའི་རྩི་བཀུར་ཞུ་ཡུལ་དུ་གྱུར་པའི་སྣང་བརྙན་རེད་ལ།སྟོན་པའི་རྗེས་འཇུག་བརྒྱ་ཆ་༩༠ཡན་གྱི་མི་མང་རྣམས་ཞྭ་ལྷམ་ལ་མཐོ་དམན་གྱི་ལྟ་སྟངས་འཛིན་མཁན་ཞེ་གཅིག་རེད།དེ་བས་ན་དེ་དག་གི་སེམས་ཁམས་ལ་གནོད་གཞིར་གྱུར་པའི་ལས་ཀ་འདི་འདྲ་བྱུང་སྐབས་སྟོན་པའི་རྗེས་འཇུག་ཡིན་ན་དགའ་འོས་པ་ཅང་མ་རེད།ཤི་རི་ལངྐའི་དགེ་བསྙེན་དྷརྨ་པ་ལས་དཀའ་བ་སྲོག་ལ་བརྡོས་ནས་རྡོ་རྗེ་གདན་སོགས་ནང་པའི་གནས་ཕྱི་རོལ་པའི་དབང་ཚུར་ཐོབ་ཐབས་ལ་བརྩོན་པ་དེ་ཚོ་གོང་གི་མཆན་བུ་ཁ་ཤས་ལྟར་ན་དོན་མེད་པའི་ངལ་བ་ཙམ་དུ་མཐོང་སྲིད་དེ།རྒྱུ་མཚན་ཁོ་རང་ཚོའི་བཤད་སྟངས་ལས་ཤེས་སོ།།